ΓΡΑΠΤΗ ΕΡΩΤΗΣΗ E-2474/96 υποβολή: Susan Waddington (PSE) προς την Επιτροπή (23 Σεπτεμβρίου 1996)

Θέμα: Λαθρεμπόριο ναρκωτικών

Στη Σουηδία επικρατούσε ανησυχία ότι η ένταξή της στην ΕΕ, θα επέφερε κατάργηση των αυστηρών ελέγχων στα σύνορά της. Οι φόβοι αφορούσαν κυρίως την αύξηση του λαθρεμπορίου ναρκωτικών. Σήμερα, η σουηδική αστυνομία δηλώνει ότι έχει παρατηρήσει αύξηση των ναρκωτικών παρασκευασμάτων που προέρχονται από την ανατολική Ευρώπη και κυρίως από την Πολωνία.

Αποτελεί σοβαρό πρόβλημα εάν δεν κατορθώσουν οι τελωνειακές υπηρεσίες της ΕΕ να θέσουν τέρμα στο παράνομο εμπόριο. Ποιά μέτρα λαμβάνει η Επιτροπή για τη μείωση της παράνομης εισαγωγής ναρκωτικών από την Πολωνία, μεταξύ άλλων; Είναι ευχαριστημένη η Επιτροπή με την αποτελεσματικότητα των τελωνειακών ελέγχων στα εξωτερικά σύνορα της ΕΕ;

Απάντηση του κ. Monti εξ ονόματος της Επιτροπής (22 Οκτωβρίου 1996)

Η καταπολέμηση της παράνομης διακίνησης ναρκωτικών ουσιών είναι ένα θέμα το οποίο εμπίπτει στον τρίτο πυλώνα της Συνθήκης για την Ευρωπαϊκή Ένωση και υπάγεται στην ευθύνη των αρμόδιων για την επιβολή του νόμου αρχών των κρατών μελών. Κατά συνέπεια, μολονότι υπάρχουν ενδείξεις ότι παρατηρήθηκε πρόσφατα αύξηση της λαθραίας διακίνησης ναρκωτικών από την Ανατολική Ευρώπη μέσω των εξωτερικών συνόρων της Κοινότητας, η Επιτροπή δεν έχει στη διάθεσή της κάποια στατιστικά στοιχεία τα οποία να αποδεικνύουν πράγματι τη βασιμότητα των δηλώσεων της σουηδικής αστυνομίας.

Σε ό,τι την αφορά και εντός των ορίων των αρμοδιοτήτων της, η Επιτροπή βοηθά ενεργά και με όλους τους δυνατούς τρόπους τις τελωνειακές αρχές των κρατών μελών να ελέγχουν τα εξωτερικά σύνορα. Ειδικότερα, η Επιτροπή φροντίζει για την εφαρμογή του προγράμματος Matthaeus, στο πλαίσιο του οποίου παρέχεται κατάρτιση σε κοινοτικούς τελωνειακούς υπαλλήλους μέσω σεμιναρίων και ανταλλαγών υπαλλήλων, ενώ παράλληλα εκπονούνται κοινά προγράμματα κατάρτισης. Επίσης η Επιτροπή έχει συμφωνήσει να αναλάβει τη διαχείριση του συστήματος τελωνειακών στοιχείων σύμφωνα με τους όρους της συμβάσεως του 1995 περί της χρήσης της τεχνολογίας της πληροφορικής για τις ανάγκες των τελωνείων ((ΕΕ αριθ. C 316, 27.11.1995. )), και τούτο αφ' ης στιγμής τεθεί σε ισχύ η εν λόγω σύμβαση. Προκειμένου περί της αμοιβαίας συνδρομής μεταξύ των τελωνειακών υπηρεσιών, η Επιτροπή έχει ήδη αρχίσει να επανεξετάζει υπό αυτό το πρίσμα την κοινοτική νομοθεσία, ενώ εκ παραλλήλου καταβάλλεται προσπάθεια στο Συμβούλιο για την προσαρμογή στα τρέχοντα δεδομένα της Σύμβασης της Νεαπόλεως του 1967. Όλα αυτά τα μέτρα επιδιώκεται να συμβάλουν στην ενίσχυση των ελέγχων στα εξωτερικά σύνορα της Ένωσης.

Σε ό,τι αφορά, ειδικότερα, την Πολωνία, έχει παρασχεθεί βοήθεια στη χώρα αυτή στο πλαίσιο του προγράμματος PHARE, καθώς και τεχνική βοήθεια για την κατάρτιση κατάλληλης νομοθεσίας σχετικής με τα ζητήματα που άπτονται των ναρκωτικών. Επίσης της έχει παρασχεθεί εξοπλισμός ανίχνευσης ναρκωτικών. Πέραν αυτού, μεταξύ των Κοινοτήτων και των κρατών μελών τους, αφενός, και της Πολωνίας, αφετέρου, έχει συναφθεί συμφωνία συνδέσεως ((ΕΕ αριθ. L 348, 31.12.1993. )), η οποία, μεταξύ των άλλων, στα βασικά άρθρα και στο πρωτόκολλο αριθ. 6 (το οποίο συμπληρώνεται από την κοινή δήλωση αριθ. 15) περιλαμβάνει μέτρα για τη συνεργασία στον τομέα των τελωνείων και της καταπολέμησης της μάστιγας των ναρκωτικών, με αντικείμενο τις πολιτικές και τα μέτρα για την καταστολή της διάθεσης και παράνομης διακίνησης ναρκωτικών.